پاکستان د افغان کډوالو د اوسېدو موده وغزوله
افغان چارواکي وايي ډیر ژر به له پاکستان سره د افغان کډوالو د راتلونکي په هکله هرې اړخیزې خبرې وکړي.
د پاکستان لپاره د افغانستان سفیر حضرت عمر زاخیلوال په خپل فیسبوک او ټویټر باندې لیکلي چې، د پاکستان حکومت په دغه هېواد کې د افغان کډوالو د اوسېدو موده د شپږو نورو میاشتو لپاره وغزوله. نوموړي لیکلي " د پاکستان د صدراعظم ښاغلي نوازشریف د لارښوونې په بنسټ په پاکستان کی د میشتو افغان کډوا‌لو د ثبت د کارتونو موده چې سبا( پنجشنبه د جون ۳۰) ختمېده وغزیدله تر څو فرصت پیدا شي چی د مهاجرینو په اړوند ددواړو هېوادونو او نړیوالو تر منځ اساسي خبرې او پرېکړې وشی." پدې وروستیو کې په پاکستان کې د افغان کډوالو سره د ناوړه چلند په اړه اندیښنې زیاتې شوې دي. تېره اونۍ د ملګرو ملتونو د کډوالو د چارو ادارې، یو ان اچ سي آر، پر پاکستاني چارواکو غږ وکړ چې د افغان کډوالو د زورولو د لړۍ مخه ونیسي. په همدې حال کې په همدې ورځ راپورونه وايي چې شاوخوا ۵۰۰ افغان کډوال نیول شوي دي. د خیبرپښتونخوا او بلوچستان ایالتونو ځينو چارواکو پدې وروستېو کې ویلي و چې افغان کډوال باید له پاکستان نه وشړل شي. د خیبر پښتونخوا د اطلاعاتو سلاکار مشتاق غني ویلي وو چې د "افغان کډوالو له کبله د پاکستانیانو ژوند او کاروبار او امنیت خراب شوی دی". ښاغلي مشتاق د مشال راډیو ته دا خبره هم کړې وه که"مرکزي حکومت افغان کډوال له پاکستان نه، نه شړي بیا دې په مشخصو کمپونو کې ځای پرځای کړي." خو، د افغانستان دکډوالو او بېرته ستنېدو چارو وزیر سید حسین عالمي بلخي د امریکا غږ اشنا ته وویل " باید په پاکستان کې مېشت افغان کډوال د اسلام اباد او کابل د سیاسي اړیکو قرباني نشي". ښاغلي بلخي وویل چې اسلام اباد ورسره د کډوالو د اوسېدو د مودې د غزولو ژمنه کړې وه. په همدې حال کې د ملګرو ملتونو د کډوالو عالي کمېشنرۍ هم د پاکستان پر حکومت په غیر رسمي ډول غږ کړی، چې د افغان کډوالو د قانوني اوسېدو نېټه دې وغزوي. د دغې ادارې په یوې اعلامې کې دا خبره شوې چې عالي کمېشنر، فليپو ګراندي، د پاکستان، ایران او افغان چارواکو سره د افغان کډوالو پر مسئلې خبرې کړي دي. د کډوالو او بېرته ستنېدونکو چارو وزرات وايي هغو کډوالو ته یې اسانتیاوې لا زیاتې کړې، چې په خپله خوښه هېواد ته ستنیږي. اعلامیه وايي په خپله خوښه هر ستنېدونکي ته " ۴۰۰ ډالره ورکول کیږي، چې مخکې ۲۰۰ ډالره وو." دا مهال په پاکستان کې څه باندې دوه میلیونه افغانان د کډوالۍ ژوند کوي، چې ۱. ۶میلیون یې ثبت او د اوسېدو قانوني اسناد لري. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.